Karen Jespersen (S), 2001-03-22:
Den del af to af beslutningsforslagene, der har at gøre med Indenrigsministeriets område, er jo dels beslutningsforslag nr. B 112 og en del af beslutningsforslag nr. B 104, som især drejer sig om muligheden for at få opholdstilladelse og også om muligheden for rehabilitering. Forslagsstillerne bag beslutningsforslagene ønsker bl.a., at en udlænding, som henvender sig til eller bliver pågrebet af politiet, og som antages at kunne være offer for menneskehandel med henblik på seksuel udnyttelse, skal have mulighed for midlertidig opholdstilladelse, hvis de bistår politiet med opklaring af organiseret udnyttelse, og hvis de optræder som vidne i en retssag. Sådan en mulighed er der allerede i dag.
Kvinderne kan få beskyttelse i form af opholdstilladelse, hvis det er nødvendigt for at efterforske en sag mod organiseret udnyttelse, og hvis de skal vidne i en retssag.
Men det er politiet og anklagemyndighederne og netop ikke Udlændingestyrelsen, der afgør, hvornår en bestemt udlændings tilstedeværelse er nødvendig af hensyn til efterforskningen og retssagen. Dér, hvor Udlændingestyrelsen kommer ind i billedet, er, når politiet er blevet klar over, at en udlænding er ulovligt i landet. Det er så Udlændingestyrelsen, der tager stilling til, om den pågældende kan udvises. Hvis Udlændingestyrelsen i forbindelse med en udvisningssag vedrørende en udenlandsk prostitueret modtager oplysninger om, at den pågældendes tilstedeværelse i Danmark under en eventuel straffesag er påkrævet, kan styrelsen i forbindelse med en udvisning normalt fastsætte udrejsefristen sådan, at den udviste først pålægges udrejse af Danmark, når hendes tilstedeværelse her i landet ikke længere er nødvendig.
Efter den lovgivning, vi allerede har, kan vi også sikre udenlandske kvinders vidneforklaring under straffesager mod eventuelle bagmænd ved at give visum til kvindernes ophold i forbindelse med vidneforklaring. Der er også mulighed for at forlænge et visum op til 3 måneder, hvis det må antages at være af væsentlig betydning for efterforskning eller behandling af en straffesag.
Den udenlandske kvinde får herved mulighed for at opholde sig her i landet i længere tid end de 3 måneder, der er den normale længde for et visums gyldighedsperiode.
Endelig kan der også i efterforskningsøjemed under en langvarig optrævling af en sag meddeles midlertidig opholdstilladelse efter udlændingelovens § 9, stk. 2, nr. 4, sådan at den udenlandske kvinde kan opholde sig her i landet, indtil hendes medvirken under straffesagens behandling ikke længere er nødvendig.
Men det betyder ikke, at kvinder ikke har mulighed for at blive beskyttet mod forfølgelse i hjemlandet.
Det har de.
De generelle regler for asyl gælder også, og der er også mulighed for at få opholdstilladelse af særlige grunde.
Der er jo efter den gældende udlændingelov allerede forskellige muligheder for at meddele opholdstilladelse i helt særlige tilfælde ved siden af den opholdstilladelse, som har med kvindens vidneafgivelse at gøre.
Hvis en udenlandsk kvinde frygter at blive forfulgt af bagmænd i sit hjemland, fordi hun er brudt ud af prostitution og har vidnet mod sine bagmænd her i landet, er der mulighed
for, at hun kan opnå asyl. Udlændingemyndighederne vil i sådanne sager som i andre asylsager vurdere, om den pågældende kvinde inden udrejsen var udsat for forfølgelse omfattet af udlændingelovens § 7, eller om den pågældende ved en tilbagevenden til hjemlandet eller oprindelseslandet vil være i risiko for at blive forfulgt.
Det fremgår af Flygtningenævnets beslutning i den pågældende sag, at Flygtningenævnet fandt, at ansøgeren efter straffedommene mod bagmændene her i landet nærede en velbegrundet frygt for repressalier i sit hjemland.
De bestemmelser gælder generelt, og jeg mener ikke, det vil være velbegrundet, hvis de kvinder, vi her taler om, stilles anderledes og bedre end de mange andre, der ønsker opholdstilladelse her i landet, og som også kan være i en vanskelig situation.
Med hensyn til det punkt i beslutningsforslag nr. B. 112, der handler om at yde hjælp til rehabilitering under kvinders ophold her i landet, vil jeg gerne, selv om det er justitsministerens område, henvise til, at der ved en lovændring fra maj 1997 om styrkelse af retsstillingen for ofre for forbrydelser er taget en række initiativer af betydning for vidner, der samtidig er ofre.
Desuden er der på grundlag af en rapport fra 1998 fra en arbejdsgruppe under Justitsministeriet om vidnebeskyttelse foretaget en række ændringer af retsplejeloven med virkning fra 1. juli 2000. Formålet med lovændringen og med de administrative foranstaltninger, der efterfølgende er taget initiativ til, er at give vidner en sådan beskyttelse og tryghed af frygt for repressalier fra den tiltalte eller andre, at de ikke afholder vidnet fra at afgive forklaring i retten.
Regeringen har altså i de senere år sat en række
foranstaltninger
i værk, både når det drejer sig om lovgivning og administrative ændringer, for at forbedre indsatsen over for ofre for forbrydelser og for at forbedre ofrenes situation.
Disse forbedringer vil også kunne komme de kvinder, vi her taler om, til gavn.
Jeg kan helt tilslutte mig
justitsministerens oplysninger om, at der er en tværministeriel arbejdsgruppe, som Indenrigsministeriet også er med i, der drejer sig om vold mod kvinder og handel med mennesker.
Den blev nedsat i forlængelse af et samråd i Retsudvalget i april 2000
, og den består af alle berørte ministerområder under ledelse af min kollega, ligestillingsministeren, og den beskæftiger sig netop i dette halve år med spørgsmålet om indsatsen mod menneskehandel med henblik på at sikre en bedre erfaringsudveksling og koordinering af tværgående initiativer mellem ministerierne. Det er også hensigten, at arbejdsgruppen skal drøfte positive erfaringer fra udlandet, og særligt sagkyndige inviteres til at belyse forskellige problemområder og modeller for løsninger.
Jeg synes, man må sige, at vi arbejder meget alvorligt med den her problemstilling i regeringen, og at vi hele tiden
er opmærksomme på, hvordan vi kan gøre en stærkere indsats, og med den begrundelse indstiller jeg forslagene til forkastelse.